बिहार से मगध यूनिवर्सिटी के बीए पार्ट 3 के करीब 80 हज़ार से अधिक छात्र एडमिट कार्ड न मिलने के कारण परेशान हैं. बिहार में जगह जगह प्रदर्शन हो रहे हैं. 1 अक्टूबर से परीक्षा होने जा रही है और एडमिट कार्ड नहीं आया जिसके कारण उनका एक साल बर्बाद हो जाएगा. दो साल तक जिस कॉलेज में पढ़े सब ठीक था. परीक्षा भी पास की. लेकिन हाईकोर्ट ने कई कॉलेजों को यूनिवर्सिटी से अलग कर दिया क्योंकि इन्होंने राज्य सरकार से मान्यता नहीं ली थी. हाईकोर्ट ने कहा था कि इन छात्रों का भविष्य बर्बाद न हो इसलिए यूनिवर्सिटी के दूसरे कॉलेज में शामिल करा कर परीक्षा ली जाए. मगध यूनिवर्सिटी के छात्रों ने लिखा है कि उनका सत्र 7 महीने लेट हो चुका है. अगर ज्यादा लेट हुआ तो उनका एक साल बर्बाद होगा और आगे न एडमिशन होगा न नौकरी मिलेगी. पता नहीं सिस्टम इन छात्रों से किस जनम का बदला निकाल रहा है. इन छात्रों की सांस अटकी हुई है और सुनने वाला कोई नहीं है.
hin_Deva